George Takei
George Hosato Takei (* 20. April 1937 in Los Angeles, Kalifornien, USA) is en US-amerikaanschen Film- un Feernsehschauspeler. Weltweit bekannt worrn is Takei dör sien Rull Hikari Sulu in de original Star-Trek-Reeg Star Trek (dt.: Raumschiff Enterprise) un de Kinofilmen, de dat to de Reeg geven hett.

Leven un Wark 
Takei is wiel den Tweeten Weltkrieg twüschen sien veert un acht Levensjohr as een vun de 120.000 japaanschstämmigen US-amerikaners ahn Anklaag in en Internerenslager sparrt worrn. Later hett he Schauspeel studeert un is kort na sien Afsluss an de University of California al politisch aktiv worrn. He hett sik för de Börgerrechten insett un hett 1973 blots knapp de Wahl in den Stadtraat vun Los Angeles verpasst. Dorna hett he sik op sien Loopbahn as Schauspeler kunzentreert. He hett in en mehr as 150 Film- un Feernsehprodukschonen mitspeelt. Beropen worrn is he aver dör sien Rull in Star Trek, de he in de eersten Original-Feernsehreeg un eenige Kinofilmen speelt hett.

Blangen de Schauspeleree hett he ok twee Böker schreven. Dat eerste weer de Science-Fiction-Roman Mirror Friend, Mirror Foe, den he 1979 tosamen mit Robert Asprin publizeert hett. 1994 hett he bi Pocket Books sien Autobiografie To the Stars rutbröcht, de 1997 ok in Hoochdüütsch ünner den Titel Zu den Sternen rutkeem. 

Siet 1987 leevt Takei mit sien Partner un Manager Brad Altman (*1954) tosamen. Sien Mudder hett ehr letzten Johren bi de beiden verleevt un is vun jem pleegt worrn. In dat Johr 2005 hett sik Takei to’n eersten mol apentlich in de Tietschrift Frontiers to sien Homosexualität utlaten, üm sik dormit för en gliekgeslechtliche Eh stark to maken. Ünner sien Fans weer dat aver al länger bekannt. Sien Partner hett he an’n 14. September 2008 in’t Japaansch-Amerikaansche Natschonalmuseum in Los Angeles för en buddhistischen Preester heiraat. Trotügen weern sien Star-Trek-Kollegen Nichelle Nichols (Lt. Uhura) un Walter Koenig (Pavel Chekov). Mööglich worrn is dat as en kalifoornsch Gericht dat Verbott vun de gliekgeslechtlichen Ehn ophaven harr.

George Takei is Buddhist un sett sik wieterhen för de Rechten vun Homosexuellen in.

Filmografie (Utwahl)

Utteken 
 George Takei is 1986 mit sien Steern op’n Hollywood Walk of Fame (Feernsehn) ehrt worrn. He weer de eerste japaansch-US-amerikaansche Schauspeler, de dor en Steern kregen hett.
 2004 is Takei mit den japaanschen Orden vun de Opgahn Sünn, 4. Klass uttekent worrn för sien Verdeensten üm de amerikaansch-japaanschen Relatschonen.

Publikatschonen 
 Zu den Sternen. Die offizielle Autobiographie von George Takei, Star Treks Mr. Sulu. Heel Verlag, Königswinter 1997, ISBN 3-89365-581-6.
 mit Robert Asprin: Mirror Friend, Mirror Foe. Playboy, 1979, ISBN 0-87216-581-7.

Borns

Weblenken 

 Literatur vun un över George Takei in’n Kataloog vun de Düütschen Natschonalbökeree
 Offizielle Websteed (engelsch)

Schauspeler
Börger von de USA
Engelsch
Mann
Boren 1937